Drie immigrasiebeamptes vas vir korrupsieDie drie amptenare word in hegtenis geneem. (Foto: Verskaf) Drie amptenare van die departement van binnelandse sake in Limpopo is in hegtenis geneem op aanklag van korrupsie. Kapt. Matimba Maluleke, woordvoerder van die Valke, sê die verdagtes is Dinsdag in Jane Furse vasgetrek. “Die verdagtes, wat ŉ immigrasiebeampte van die departement van binnelandse sake in Nebo en twee immigrasiebeamptes van Jane Furse insluit, het na bewering ŉ roetine-inspeksie by ’n winkel van buitelanders gedoen en op ŉ immigrant sonder die nodige dokumente afgekom.” Die drie amptenare het egter nie die immigrant in hegtenis laat neem nie, maar wel op R10 000 se omkoopgeld aangedring. “Die bedrag is glo tot R4 000 verminder en deur die slagoffer aan die verdagtes betaal.” Die voorval is later by die Valke aangemeld waarna die verdagtes in hegtenis geneem is. Die verdagtes, almal tussen die ouderdom van 30 en 42, sal na verwagting vandag in die Motetema-landdroshof verskyn.